哭表弟汪去僞墓
作者：樓鑰
朝代：宋

paragraphs: 內弟幼而敏，抗志欲決科。
一行試曹掾，吏才猶患多。
謂當爲時用，舌在如命何。
通籍已艱阻，入幕終蹉跎。
我生依外家，侵尋閲羲娥。
視君如同氣，竹馬聲相和。
少長聯研席，詞場深琢磨。
相期到晚歲，杖屨俱婆娑。
寧知五年別，君隨東逝波。
憶同戍溪行，我馬君乘驘。
馬駑費十駕，驘後已倍過。
重來意慘愴，樹擁山嵯峩。
嗟君父與兄，相望空山阿。
宿草埋白璧，寒風撼林柯。
沉吟痛疇昔，有淚如懸河。